CIROGRAPHUM DE SAVINIACO VILLA. De potestate Saviniacensi, inter monachos et canonicos habita diutissime controversia, hac tandem assensu partis utriusque finita est concordia determinata. Communes erunt monachis et canonicis reditus potestatis: decimę, tercię, pasnatici; communis ęcclesia, et in ea facienda vel instauranda seu illuminanda, et in omni apparatu parando: quia, simul accipient, simul et necessaria dabunt. Ministeriales villę pro parte sua habebunt monachi quos voluerint; habebunt et canonici. Domum et quę sunt domui necessaria infra atrium habebunt monachi, et extra atrium graneam, curtilum et necessaria; et ad hęc facienda de silva accipient quod opus fuerit; et in omnes etiam usus suos, tantum infra potestatem: et canonici similiter. Quod si canonici domum, graneam et eis necessaria non fecerint, terra communis erit. Porcos in silva quot habuerint monachi, tot habebunt et canonici; et quot canonici, tot monachi: aliorum porcorum procursus communis erit. Si quid datum fuerit pro elemosina, his vel illis, sive emptum pecunia, ab hac die et deinceps, commune erit, si tamen ad prefatam potestatem pertineat. Si quid de silva venditum fuerit, commune erit precium, et ab utriusque partis ministerialibus queretur. Si monachi in domo sua fecerint aliquem attractum, unde habeant precium vel servicium, commune erit eis; similiter et canonici. Si ex eadem potestate aut aliunde, quod tamen ad ipsam potestatem pertinere velint, emendum quidlibet fuerit, medietatem solvent monachi, et medietatem canonici. Placita justitię ab utrorumque ministerialibus, et communiter finientur, et communiter accipientur. Quid plura? Terrę cultę et inculte, silvę, aquę aquarumve decursus, pascua et omnia quę infra predictam potestatem sunt, vel ad eam pertinent, erunt illis omnino communia. Actum apud Divionem, feria .VI., post octavas Pentecostes, anno .I. pontificatus pape Pascalis*, in presentia domni JERENTONIS abbatis, sub his testibus, monachis: Joffredo* priore, Hugone* Belnensi, Rotberto cellerario, Herberto, aliisque; clericis: Walone*, Pagano*, Benzone, Walterio; laicis: Aymone* milite, Widrico*, Hugone*, Widone, Jocelmo, Duranno.